Noordwes-betogings: ‘ANC, Mahumapelo ewe skuldig’ŉ Bus is aan die brand gesteek tydens ŉ betoging in Montshioa naby Mahikeng in Noordwes (18 April 2018). Foto: ANA Die VF Plus in Noordwes sê die onluste in Mafikeng in dié provinsie is net nóg ŉ teken van die skade wat die regerende party die provinsie reeds berokken het. Dit kom nadat spanning Donderdagmiddag weer ŉ hoogtepunt bereik het te midde van toenemende eise dat Supra Mahumapelo, premier van die Noordwes, moet bedank. Die betogings gaan gepaard met geweld. ŉ Vragmotor en ŉ bus is aan die brand gesteek en paaie is met klippe en brandende buitebande versper. Hoewel die polisie vroeër die week daarin kon slaag om die geweld in die gebied onder beheer te bring, het die geweld later weer plek-plek opgevlam. Fanie du Toit, die VF Plus se provinsiale onderleier in Noordwes, sê die party is bekommerd oor gerugte dat twee persone dood is as gevolg van die voortslepende onluste. “Alle inwoners van Mafikeng word nou geterroriseer deur ontevredenheid oor Mahomapelo, met paaie na en van die dorp wat gesluit is en sakeondernemings wat hul deure vir die dag gesluit het,” sê hy. Du Toit sê stappe is reeds gedoen om die veiligheid van studente op die Noordwes-Universiteit se Mafikeng-kampus te verseker waar klasse weens die geweld ook onbepaald afgestel is. “Die VF Plus is veral bekommerd dat die geweld na die res van die provinsie kan uitbrei weens die hardnekkigheid van Mahumapelo om nie as premier te bedank nie, en ook as gevolg van die ANC se gebrek aan politieke leierskap om van hom ontslae te raak,” sê hy. Hy meen Suid-Afrika loop die gevaar om ŉ polisiestaat te word met die polisie wat “ontevrede inwoners in toom moet hou terwyl korrupte politici op hoë vlak beskerm word”. “Mafikeng kan dit nie bekostig dat die ANC se onvermoë om sy leierskap verantwoordelik te hou daartoe lei dat mense in vrees leef en die ekonomie lamgelê word nie.” Verlede maand het die Valke ŉ klopjag op Mahumapelo se kantoor uitgevoer waartydens daar op verskeie dokumente beslag gelê is wat verband hou met beweerde wanadministrasie, bedrog en korrupsie van sowat R160 miljoen. Michal Groenewald, die VF Plus se provinsiale leier in Noordwes, het destyds gesê die klopjag hou glo verband met ŉ kontrak wat vir drie jaar tussen die Noordwes-regering en Nepo Data Dynamics aangegaan is wat glo help met die verskaffing van internet- en bemarkingstelsels in die premierskantoor en ander regeringskantore. Volgens Groenewald is die kontrak aangegaan vir die tydperk van 2016 tot 2019 en nagenoeg R215 miljoen is reeds aan Nepo Data Dynamics oorbetaal.